Document ID: /roh_data/filtered/fineweb-2-filterrobots_roh.jsonl.gz/41799

Ina moziun inoltrada da la cussegliera naziunala Anna Giacometti pretenda da promover locals da mazzar decentrals, quai per evitar lungs viadis cun animals vivs enfin tar ina mazlaria. Tenor quella moziun datti adina pli paucs lieus per mazzar animals.
Tenor il mazler Reto Zanetti ch'ha fabritgà ina gronda mazlaria a Valsot fissi senz’auter pussaivel d’augmentar la capacitad da mazzar animals en ses manaschi, ma il problem è lura la pussaivladad d’elavuraziun e preparaziun. Prioritad per el è da chattar ina collavuraziun cun manaschis sco per exempel Coop.
I dettia adina pli paucs lieus da mazzar causa las perscripziuns severas, uschia il mazler engiadinais. Las investiziuns per fabritgar in local adattà èn autas ma il diever è relativ pitschen. In di per emna basta per avair avunda lavur per elavurar per ses affar ed era per quel a Scuol.
En tractativas cun Coop
Manaschis sco Coop han, tenor Zanetti, atgnas prescripziuns d’elavuraziun e d’igiena. Perquai transportan els lur animals en lieus adattads per accumplir quellas pretaisas. Ina pussaivladad fiss da mazzar ils animals en la regiun e lura pir far ils transports en ils lieus previs per elavurar e realisar ils products. El è perquai en contact cun quels manaschis per chattar ina schliaziun, pertge tenor Reto Zanetti vegn a vegnir quella pretaisa pli baud u pli tard.
La moziun d’Anna Giacometti è perquai segir ina buna basa per chattar en avegnir schliaziuns.
Svilup da mazlarias en Grischun
2011:
- 55 mazlarias cun lubientscha da mazzar
- 20'898 animals mazzads
2020:
- 39 mazlarias cun lubientscha da mazzar
- 23'929 animals mazzads